La Bibia piemontèisa/Testament Vej/Salm/Salm 135


Salm

135. Laudé Nosgnor! Laudé ‘l nòm ëd Nosgnor! 

Ël Salmista a ansiga a laudé Nosgnor përché chiel a l’é ‘n Dé ch’as peul paragonesse a gnun d’àutri. Nosgnor a l’é sovran an sël mond e a fà ‘d còse maravijose për Israel.

Laudé Nosgnor! Laudé ‘l nòm ëd Nosgnor! Smon-e ‘d làude, vojàutri ij servidor ëd Nosgnor ch’i steve ant ël templi 'd Nosgnor, ant le cort dël templi 'd nòst De. Laudé Nosgnor, përché chiel a l’é brav! Canté ‘d làude a sò nòm, përché ch’a l’é agreàbil. Sensa dubi Nosgnor a l’ha sernù Giacòb për chiel medèsim, Israel për esse soa proprietà particolar. Vera, mi i sai che Nosgnor a l’é grand e che nòst Dè a l’é pì grand che tuti coj che an cost mond a son considerà 'd dio. Chiel a fa tut lòn ch’a-j pias, an cel e an sla tèra, ant ij mar e ant le përfondità dj’océan. Chiel a fà che le nìvole as levo ai confìn ëd la tèra, a fà che la lòsna a compàgna la pieuva e a tira fòra ‘l vent dai sò depòsit. Chiel a l’ha frapà ij prim nà dl’Egit, comprèis òm e bestie. A l’ha fàit d’euvre maravijose e d’assion ëd giudissi antrames ëd ti, Egìt, contra ‘l Faraon e ij sò servidor.

Chiel a l’ha butà ‘n derota motobin ëd nemis e massà dij re potent - Sicon, ël re dj’Amorita e Ogh, ël re ‘d Basan e tùit ij regn ëd Canan. A l’ha dàit an ardità le soe tère, com’ an ardità a Sò pòpol Israel. Nosgnor! Tò nòm a l’é pèr sèmper, Toa reputassion a resta ‘d generassion a generassion, pèrché Nosgnor a dà a sò pòpol l’arvangia e a l’ha compassion dij sò servidor. 

Ij buracio 'd divinità ch'a l'han fasse ij pòpoj a son mach d’argent e d’òr: a l’han faje ‘d man d’òm. A l’han la boca, ma a peudo nen parlé, a l’han dj’euj, ma a peudo nen vëdde. A l’han dj’orìje, ma a peudo nen sènte, sensa dubi a peudo pa fiatì. Coj ch’a-j fan a faran l’istèssa fin, parèj coma coj ch’a-j fan fede.  Famija d’Israel! Laudé Nosgnor! Famija d’Aron! Laudé Nosgnor!  Famija ‘d Levi! Laudé Nosgnor! Vojàutri ch’i vade dapress a Nosgnor, laudelo! Nosgnor a mérita la làuda an Sion - chiel ch’a sta ‘d cà a Gerusalem. Laudé Nosgnor!

Nòte 

Bibia
Testament Vej
Salm